TISCO ส่งบ.ไฮเวย์จัดโปรฯ “กู้เต็มร้อย เติมเต็มถัง” หวังดึงลูกค้าเพิ่ม
TISCO ส่งบ.ไฮเวย์ ผู้ให้บริการสินเชื่อ "สมหวัง เงินสั่งได้" จัดโปรฯ "กู้เต็มร้อย เติมเต็มถัง" รุกตลาดรถมอเตอร์ไซค์ หวังขยายการเติบโตตลาดสินเชื่อทะเบียนรถจักรยานยนต์
29 มิ.ย. 2560

นายศุภชัย บุญสิริ กรรมการผู้จัดการ บริษัท ไฮเวย์ จำกัด  ผู้ให้บริการสินเชื่อทะเบียนรถทุกประเภท ภายใต้ชื่อ ‘สมหวัง เงินสั่งได้’ ในกลุ่มบริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO เปิดเผยว่า บริษัทได้จัดโปรโมชั่น “กู้เต็มร้อย เติมเต็มถัง” สำหรับลูกค้าสินเชื่อทะเบียนรถจักรยานยนต์ทุกยี่ห้อที่ได้รับอนุมัติสินเชื่อตั้งแต่วันที่ 1 ก.ค.-30 ก.ย.60
โดยจะได้รับทันทีบัตรเติมน้ำมันจากผู้ให้บริการสถานีน้ำมันพีที (PT) มูลค่า 100 บาทฟรี ซึ่งลูกค้าไม่จำเป็นต้องโอนเล่มทะเบียน ไม่ต้องมีคนค้ำประกัน รับสินเชื่อสูงสุดเต็ม 100% หากคุณสมบัติตรงตามเงื่อนไขที่บริษัทกำหนดและอนุมัติไวรับเงินสดภายใน 30 นาทีหลังได้รับอนุมัติ
ทั้งนี้ บริษัทเล็งเห็นโอกาสในการขยายการเติบโตในตลาดสินเชื่อทะเบียนรถจักรยานยนต์ โดยเฉพาะในตลาดหัวเมืองใหญ่ของแต่ละภูมิภาค และหากพิจารณาจากข้อมูลของกรมการขนส่งทางบก ณ วันที่ 31 พ.ค.2560 พบว่ามีจำนวนรถจักรยานยนต์ที่จดทะเบียนสะสมอยู่ทั่วประเทศมากกว่า 20 ล้านคัน จึงถือเป็นตลาดที่มีศักยภาพค่อนข้างมาก ในฐานะผู้ประกอบธุรกิจสินเชื่อทะเบียนรถทุกประเภท พร้อมเข้ามาเป็นส่วนหนึ่งในการสนับสนุนสินเชื่อหมุนเวียนหรือวงเงินฉุกเฉิน ให้กับลูกค้าที่เป็นพ่อค้าแม่ค้า ลูกค้าทั่วไป
รวมถึงเป็นส่วนหนึ่งในการเพิ่มช่องทางการเข้าถึงสินเชื่อในระบบให้กับลูกหนี้นอกระบบทั่วประเทศ โดยจะดำเนินการควบคู่กับกิจกรรมให้ความรู้ฉลาดเก็บ ฉลาดใช้ กับสมหวัง ซึ่งตั้งแต่ต้นปีที่ผ่านมามีผู้เข้าร่วมอบรมแล้วกว่า 10,000 ราย วางเป้าหมายภายในปีนี้จะเพิ่มอีก 35,000 ราย